杨基
听老京妓宜时秀歌慢曲
春云阴阴围绣幄，梨花风紧罗衣薄。
白头官妓近前歌，一曲才终泪先落。
收泪从容说姓名，十三歌学郭芳卿。
先皇最爱芳卿唱，五凤楼前乐太平。
鼎湖龙去红妆委，此曲宜歌到人耳。
潜向东风作慢腔，梨园不信芳卿死。
从此京华独擅场，时人争识杜韦娘。
芙蓉秋水黄金殿，芍药春屏白玉堂。
风尘回首江南老，衰鬓如丝颜色槁。
深叹无人听此词，纵能来听知音少。
说罢重歌尔莫辞，我非徒听更能知。
樽前多少新翻调，一度相思一皱眉。